Seraq lil ommu għad-droga – sab ċans tad-deheb u ħadu…
Imtella' Lulju 21, 2020 - Aġġornata 21 Ta' Lulju, 2020 8:44pm Dan ir-raġel jirrakkonta ma' Television Malta li sa mnalla kienet l-ordni tal-probation biex reġa' ħa r-riedni ta' ħajtu f'idejh. Wissa iżda li min jieħu l-probation biċ-ċajt ikun qed jidħak bih innifsu għax eventwalment se jirbħu l-ħabs. Tappan żgħożitu meta beda jieħu d-droga u kompla jgħarraqha meta qaleb għall-kokaina. "Irrid nieħu biex norqod. Il-bqija ma norqodx." Jammetti li sar bniedem perikoluż. "Kelli żewġ skejjel. L-iskola tal-iskola u l-iskola tat-triq. Allura nista' nimmanipulak kif irrid. Bid-diskors, bil-kliem, bl-iskużi u bil-gideb." Jirrakkonta li ħajtu saret gidba waħda. "Tisraq lil ommok. Tagħmel kollox. Li tasal biex tisraq lil ommok tista' tagħmel kollox." Xellef difrejh mal-ġustizzja. Il-Qorti ddeċidiet li ttih ċans ibiddel ħajtu. "Jien qatt ma ħadtu bħala kastiga il-probation. Jien ħadtu bħala ċans tad-deheb." Ordni ta' probation tingħata għal reat li jġorr miegħu sa 7 snin ħabs. Waqt il-perjodu ta' probation, kien hemm drabi meta reġa' miss mad-droga. "Tkellem u mhux sparixxa. Refa' r-responsabbiltà. Ammetta. Iddiskutejnieha, u hekk sewwieh l-iżball," qalet l-uffiċjal Marilyn Attard dwar dak iż-żmien. Fi kliem Marilyn Attard, il-probation hu test mill-Qorti li jekk l-akkużat jeħel minnu, hemm il-ħabs jistennieh. Dan ir-raġel iżda ma falliex mit-test, fosthom billi temm b'suċċess programmi ta' riabilitazzjoni mid-droga. "Jien kburija bih. Kburija li f'dawn is-snin kollha ma fetaħx iżjed każi." Sentejn wara li ntemmet l-ordni ta' probation, ir-raġel għadu jsib spalla f'Marilyn Attard. "Jien dejjem ngħidlu l-għażla f'idek. Għal kull għażla hemm konsegwenza. Jien se ngħidlek x'inhuma l-għażliet tiegħek. Issa f'idek li tiddeċiedi." Wara 35 sena jabbuża mid-droga, ir-raġel wissa kontra l-impressjoni li ordni ta' probation tfisser li ħlist minn ikla ħabs. "Jekk inti m'intix verament se tieħu ċ-ċans tkun just qed tipposponi l-ġurnata tal-ħabs għal data oħra. Sempliċi." Sal-aħħar ta' Ġunju, id-Dipartiment tal-Probation u l-Parole kien qed isegwi 935 każ ta' persuni b'ordni ta' probation jew parole.